Asetussuojelu

Aineisto kattaa valtion omistamien rakennusten suojelusta annetun asetuksen (480/1985) nojalla suojellut kohteet ja
alueet sekä aiemmalla asetuksella valtion omistamien kulttuurihistoriallisesti huomattavien rakennusten
suojelusta (278/1965) suojellut kohteet ja alueet, sekä varjellut kohteet ja alueet.

Aineistossa voi olla puutteita johtuen mahdollisista digitointi- ja tulkintavirheistä. Aineisto on osa kuntakaavoituksen ja kulttuuriympäristön paikkatietoja (GISALU). Aineisto kuuluu SYKEn avoimiin aineistoihin (CC BY 4.0).

Ajallinen ja sijainnillinen kattavuus vaihtelee Suomen eri alueiden välillä. Aineisto ei kata Ahvenanmaata.

Käyttötarkoitus: 
Tuetaan maankäyttö- ja rakennuslain tehtävien suorittamista sekä kulttuuriympäristön vaalimista ja ympäristötietoisuutta.

Lisätietoja: 
https://geoportal.ymparisto.fi/meta/julkinen/dokumentit/GISALU.pdf

Asetussuojelu perustuu asetukseen valtion omistamien rakennusten suojelusta (480/1985) sekä sitä edeltäneeseen asetukseen valtion omistamien kulttuurihistoriallisesti huomattavien rakennusten suojelusta (278/1965). Lisäksi aineistoon kuuluvat asetussuojelun rinnalla varjeltaviksi luokitellut kohteet ja alueet. Asetus valtion omistamien rakennusten suojelusta on kumottu 1.7.2010 alkaen mutta asetuksen, samoin kuin sitä edeltäneen asetuksen, nojalla tehdyt päätökset valtion omistamien rakennusten suojelusta pysyvät voimassa, kunnes suojelusta on päätetty  rakennusperinnön suojelemisesta annetun lain (498/2010) mukaisesti.

Asetussuojelun tarkoituksena on ollut suojella kansallisen kulttuuriperinnön säilyttämiseksi kulttuurikehitykseen tai historiaan liittyviä valtion omistamia rakennuksia, rakennusryhmiä ja rakennettuja alueita. Asetuksessa tarkoitetun suojelun kohteita ovat sellaiset valtion omistamat rakennukset, rakennusryhmät ja rakennetut alueet, joilla on kulttuurihistoriallista merkitystä rakennushistorian, rakennustaiteen, rakennustekniikan, erityisten ympäristöarvojen, rakennuksen käytön tai siihen liittyvien tapahtumien taikka rakennuksen ainutlaatuisuuden tai tyypillisyyden kannalta. Rakennukseen luetaan kuuluvaksi sen kiinteä sisustus. Eräissä rakennuksissa suojelu on kuitenkin rajattu koskemaan vain rakennuksen ulkoasua. Suojelu voi koskea myös siltaa, kaivoa, aitaa tai muuta sellaista rakennelmaa samoin kuin rakennukseen liittyvää puistoa taikka muuta vastaavaa rakentamalla tai istuttamalla muodostettua aluetta.

Prosessointihistoria:
Asetussuojeltujen kohteiden ja alueiden sekä varjeltujen kohteiden ja alueiden paikkatietoaineiston ylläpito siirtyi syksyllä 2021 Museovirastolta ympäristöhallinnolle. Aineiston ja ylläpitovastuun siirron yhteydessä luotiin aineistolle uusi tietomalli sekä täydennettiin aineistoon puuttuvia kohteita. Asetussuojellut kohteet ovat Suomen ympäristökeskuksen ylläpitämän GISALU-tietojärjestelmän osana ja aineistoa ylläpidetään elinkeino-, liikenne- ja ympäristökeskusten ympäristövastuualueilla. Aineiston pohjana on aiemmin Museovirastossa tuotettu ja ylläpidetty paikkatietoaineisto. Aineistoa käytetään ELY-keskuksissa muun muassa rakennussuojelun, kulttuuriympäristön hoidon sekä maankäyttö- ja rakennuslain mukaisten tehtävien hoitamisessa. Aineisto on käytettävissä kokonaisuudessaan ELY-keskuksissa ja ympäristöhallinnossa paikkatietojärjestelmän kautta sekä viranomaiskäytössä rajapinnan kautta. Muille käyttäjille aineisto on katseltavissa rajatulla tietosisällöllä ympäristöhallinnon internet palveluissa. ELY-keskukset ovat vastuussa oman alueensa aineistojen päivittämisestä GISALU-järjestelmän avulla. Aineisto tuotetaan ELY-keskuksissa alkuperäisten päätösasiakirjojen perusteella. ELY-keskukset digitoivat aineiston paikkatiedoksi GISALU-järjestelmään QGis-paikkatietojärjestelmää hyödyntäen.

Organization: Suomen ympäristökeskus (Syke)